KOMMISSIONENS BESLUTNING

af 9. april 1999

om spørgeskemaet vedrørende Rådets direktiv 96/82/EF om kontrol med risikoen for større uheld med farlige stoffer

(meddelt under nummer K(1999) 856)

(EØS-relevant tekst)

(1999/314/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 96/82/EF af 9. december 1996 om kontrol med risikoen for større uheld med farlige stoffer(1), særlig artikel 19, stk. 4,

under henvisning til Rådets direktiv 91/692/EØF af 23. december 1991 om standardisering og rationalisering af rapporterne om gennemførelse af en række miljødirektiver(2), og

ud fra følgende betragtninger:

I henhold til artikel 19, stk. 4, i direktiv 96/82/EF skal medlemsstaterne udarbejde en rapport om iværksættelsen af dette direktiv hvert tredje år; denne rapport udarbejdes på basis af spørgeskemaer eller retningslinjer, der udarbejdes af Kommissionen i overensstemmelse med den fremgangsmåde, der er fastlagt i artikel 6 i direktiv 91/692/EØF;

den pågældende treårsperiode skal dække 2000-2002;

de foranstaltninger, der omhandles af denne beslutning, er i overensstemmelse med udtalelsen fra det udvalg, der blev nedsat i henhold til artikel 6 i direktiv 91/692/EØF -

VEDTAGET FØLGENDE BESLUTNING:

Artikel 1

Spørgeskemaet i bilaget vedtages hermed.

Artikel 2

Medlemsstaterne udarbejder en rapport, der dækker perioden 2000-2002 i overensstemmelse med spørgeskemaet i bilaget.

Artikel 3

Denne beslutning er rettet til medlemsstaterne.

Udfærdiget i Bruxelles, den 9. april 1999.

På Kommissionens vegne

Ritt BJERREGAARD

Medlem af Kommissionen

(1) EFT L 10 af 14.1.1997, s. 13.

(2) EFT L 377 af 31.12.1991, s. 48.

BILAG

Spørgeskema vedrørende Rådets direktiv 96/82/EF om kontrol med risikoen for større uheld med farlige stoffer (SEVESO II)

Indledende bemærkninger

Dette spørgeskema er blevet udarbejdet for at hjælpe medlemsstaterne og Kommissionen med den udveksling af oplysninger som krævet i henhold til artikel 19 i Rådets direktiv 96/82/EF. I henhold til direktivets artikel 19, stk. 4, skal medlemsstaterne forelægge Kommissionen en treårig rapport for de virksomheder, der er omfattet af artikel 6 og 9.

Medlemsstaterne skal sende en rapport for hver treårig periode senest ni måneder efter rapporteringsperiodens udløb. Rapporten skal indeholde separate oplysninger om hvert enkelt år i rapporteringsperioden. Rapporten for perioden 1997-1999 skal foreligge inden udgangen af september 2000.

(1) Generelle oplysninger

Det samlede antal virksomheder, der er omfattet af artikel 6 og 9, i direktivet.

(2) Sikkerhedsrapporter

a) Det samlede antal virksomheder, der har forelagt sikkerhedsrapporter, som krævet i henhold til artikel 9 i direktivet

b) Det samlede antal virksomheder, hvorfor sikkerhedsrapporten er blevet gennemgået af de kompetente myndigheder, og de konklusioner, der er meddelt driftslederen for at opfylde forpligtelserne i artikel 9, stk. 4.

(3) Beredskabsplaner

a) Hvor mange virksomheder har interne beredskabsplaner, som krævet i artikel 11, stk. 1, litra a)?

b) Hvor mange driftsledere har forelagt de kompetente myndigheder de nødvendige oplysninger, for at der kan opstilles en ekstern beredskabsplan, som omhandlet i artikel 11, stk. 1, litra b)?

c) For hvor mange virksomheder har de udpegede myndigheder opstillet eksterne beredskabsplaner, som anført i artikel 11, stk. 1, litra c)?

d) I hvor mange tilfælde har de kompetente myndigheder besluttet, i betragtning af oplysningerne i sikkerhedsrapporten, at kravet om udarbejdelse af en ekstern beredskabsplan ikke skal gælde, som anført i artikel 11, stk. 6?

(4) Dominoeffekt

a) Hvor mange virksomheder og grupper af virksomheder er blevet identificeret, hvor der må påregnes mulighed for, at følgerne af større uheld kan være øget på grund af disse virksomheders placering og nærhed, som anført i artikel 8, stk. 1, om dominoeffekt?

b) I hvor mange tilfælde af de under a) anførte har der været udvekslet hensigtsmæssige oplysninger som omhandlet i artikel 8, stk. 2, litra a)?

c) I hvor mange af de tilfælde anført under a) har der været samarbejde om oplysning af offentligheden og oplysninger til den kompetente myndighed som omhandlet i artikel 8, stk. 2, litra b)?

(5) Fysisk planlægning

Hvor mange artikel 6 og 9 virksomheder er blevet taget i betragtning ved fysisk planlægning og politik herfor som omhandlet i artikel 12, stk. 1?

(6) Oplysning om sikkerhedsforanstaltninger

a) For hvor mange virksomheder er der blevet udarbejdet oplysninger til offentligheden som omhandlet i artikel 13, stk. 1?

b) I hvor mange tilfælde har medlemsstaterne givet andre medlemsstater tilstrækkelige oplysninger til at gøre dem i stand til at opstille beredskabsplaner som krævet i artikel 13, stk. 2?

c) I hvor mange tilfælde har medlemsstaterne givet oplysninger til andre medlemsstater om virksomheder, der ikke udgør en fare for større uheld, der vil få virkning uden for virksomhedens område som omhandlet i artikel 13, stk. 3?

d) Hvor mange sikkerhedsrapporter er stillet til rådighed for offentligheden som anført i artikel 13, stk. 4?

(7) Driftsforbud

I hvor mange tilfælde har medlemsstaterne forbudt drift eller idriftsætning, som anført i artikel 17, stk. 1, af virksomheder, anlæg eller lagre, der dækkes af artikel 9?

(8) Inspektion

a) Hvor mange artikel 6 og 9 virksomheder er blevet inspiceret som omhandlet i artikel 18, stk. 1?

b) Hvor mange artikel 6 og 9 virksomheder har været genstand for

- et inspektionsprogram baseret på systematisk undersøgelse?

- et inspektionsprogram baseret på mindst et inspektionsbesøg på virksomheden en gang om året?